Tweede verdagte óók oor afgrond toe hy wou vlugFoto: SAPD. Lede van die Durbanse soek- en reddingspan, die honde-eenheid, die metropolisie en die Hillcrest-polisie is Dinsdag weer teruggeroep na ŉ toneel in Hillcrest waar ŉ verdagte by ŉ afgrond afgeval en gesterf het toe hy van die polisie en veiligheidswagte gevlug het. Maroela Media het vroeër berig ŉ man wat vermoedelik by Greenvale Village Estate in Hillcrest wou inbreek, het gevlug toe hy opgemerk is. Polisiebeamptes en veiligheidswagte het hom agternagesit en die verdagte is dood toe hy by die afgrond afgeval het. Die polisie het in ŉ verklaring gesê beamptes is later teruggeroep omdat bewysstukke van die onderkant van die 30 m hoë waterval na bo gebring moes word. Kringtelevisiebeeldmateriaal het getoon dat ŉ tweede verdagte óók by die afgrond afgeval het. Ghost, ŉ hond wat deur die honde-eenheid gebruik word, is saam met sy hanteerder sers. Collin Chetty oor die afgrond afgesak om na die tweede verdagte te soek. Die polisie het gesê die liggaam van die tweede verdagte is egter nie gevind nie, ondanks die uitgebreide soektog. Die polisie vermoed hy het op ŉ rotslys beland en langs die grenslyn ontsnap. Kol. Thembeka Mbhele, woordvoerder van die polisie, het aan Maroela Media bevestig die Hillcrest-polisie doen ŉ geregtelike doodsondersoek in verband met die eerste verdagte se dood.